ખરેખર... ‘સ્પંદન’ માટે ડો. પાર્થ અને ડો. હિરેને કરેલી મહેનતને દાદ દેવી પડે કે જે રીતે તેઓએ માત્ર એક નોટીસ બોર્ડમાંથી પુસ્તકનું નિર્માણ કર્યું એ કંઈ જેવી તેવી વાત નહોતી પછી ૨૦૧૧ અને ૨૦૧૨ ના પુસ્તક વિશે વાત કરતા ડો. હિરેને કહ્યું કે, ‘૨૦૧૧ વર્ષમાં પુસ્તક નિર્માણનું કાર્ય અમારા જુનિયર દ્વારા કરવામાં આવ્યું. જેમાં અમારી માર્ગદર્શક તરીકેની ભૂમિકા રહી. આ દરમિયાન અમે પાર્થની લખેલી અને ‘સ્પંદન-૨૦૦૯’ માં પ્રકાશિત થયેલી એક વાર્તા પર મુવી – ‘પીંછુ’ જે ૨૦મી નવેમ્બર, ૨૦૧૧ ના રોજ ‘સ્પંદન-૨૦૧૧’’ પુસ્તક સાથ કોલેજના એન્યુઅલ ફંક્શન ‘Ecstasy’ માં રીલીઝ કર્યું. જેમાં પુસ્તક વિમોચન ડો. વિકાસ સિન્હાના હસ્તે થયું. પરંતુ આ પહેલી એવી ઘટના હતી કે જેમાં કોઈ મેડિકોએ સાથે મળીને કોઈ ટેકનિકલ એક્સપર્ટની મદદ વગર કોઈ મુવી બનાવ્યું હોય...!! અને અમે આ મુવીની એક સી.ડી. અને બે પુસ્તક આપણા ભૂતપૂર્વ મુખ્યમંત્રી શ્રી નરેન્દ્રભાઈ મોદી ‘સદભાવના’ પર્વ નિમિેતે જામનગરમાં આવ્યા હતા. ત્યારે રુબરુ મળીને ભેટ આપી હતી. એ વેળાએ થયેલી ખુશી અવર્ણનીય છે.’’ એટલે ડો. પાર્થે કહ્યું કે, પીંછુ મુવીની તો આખી વાત જ અલગ છે. અમે કંઈ ‘ઓસ્કર’ જીતવા મુવી નહોતું બનાવ્યું પણ ખરેખર એક મુવી કેમ બને એ જાણવા મુવી બનાવ્યું હતું મજાની વાત તો એ હતી કે ડો. શરદ ઠાકરે મારા ઘરે આવીને આ મુવી જોયું ત્યારે એમના મોંમાંથી સરી પડ્યું કે, ‘‘એક દિવસ હું ડોક્ટરની ડાયરીમાં આના પર ચોક્કસ લેખ લખીશ’’ અને ખરેખર એમણે 5 March 2014 ના રોજ ‘ડોક્ટરની ડાયરી’ કોલમમાં ‘પીંછુ’ મુવી પર વાર્તા પણ લખી. એ અમારા માટે સન્માનનીય ક્ષણ હતી.....!’’ વાહ... કોઈ મેડિકો સ્ટેથોને બદલે હાથમાં કેમેરો લઈ શૂટિંગ કરતો હોય, એક્ટિંગ કરતો હોય, ડિરેક્ટીંગ કરતો હોય એ મેડિકોની એક અનોખી જ છાપ ઊભી કરે....!